dh-unibe/image-text_koenigsfelden-charters-post-1500 huggingface dataset:
13 mai 1378
Wir der schulth̄ und der rat zuͦ Sultz tuͦnd kund allen den die disen brief ansehent odˀ hoͤrent lesen ✳ daz vor uns zuͦ Sultz in offenem rate Henman Scherer
ein burger zuͦ Sultz fùr leite ✳ daz er enpfangen hett zù eim rechten ewigen erbe zwene schatze reben in dem Alswilr Berge gelegen nebent Heitzin Schaden un̄
zwen schatze reben bi Etzen Burnen gelegen un̄ zwene schatze reben an dem Retershein Wege gelgen nebent dem Kurtzen Gesselin ✳ do man die Wintzerhùtten
setzet sint alle in Sultz banne gelegen ✳ von den klostˀfroͧwen von Kùnigesfelt un̄ von irem schafner zuͦ Sultz umb den drittenteil dez wins so alle jar
uf den obgenāten reben wachset ✳ die selben reben er vˀluhen hat Henman Ernewin ein burgˀ zuͦ Sultz un̄ sinen erbē ob er enweˀ in allen den rechten alz er
sù von den egenāten froͧwen un̄ irem schafnˀ enpfangen hatte ✳ un̄ mit rechtem gedinge daz dˀ vorgen̄ Hēman Ernewin un̄ sin erben ob er nùt weˀ den egenāt
Henman Scherˀ un̄ sine erben von dˀ vorgeschribenen guͦtˀ wegen vor allem schaden vˀsorgen un̄ behuͤten sol ✳ und dar ùbˀ die vorgeschribenen sechs schatze reb̄
in unbùwe un̄ zuͦ fridende weˀn un̄ der egenāte Hēman Ernewin von der stat entwichen weˀ ✳ daz er in mit gerichte zuͦ Sultz nùt begriffen noch twingen
moͤchte von dˀ vorgeschribenen sache wegen im zuͦ follefuͤrend un̄ zuͦ tuͦnde noch dem rechten alz er im vˀheissen un̄ gelobet hat ✳ do wart erteilt mit gemeinˀ
urteil bi dem eide one widˀrede ✳ sit der egenāt Hēman Ernewin von der stat zuͦ Sultz entwichen were un̄ in der obgen̄ Hēman Scherˀ mit gerichte nùt
begriffen koͤnde ✳ daz er die vorgeschribenen sechs schatze reben buwen mag ✳ un̄ wenne er den egenāten Hēman Ernewin unde sine guͤter ergriffen mag ✳ daz
er ✳ in ✳ un̄ die selben sine guͤter do fùr haben un̄ angriffen mag alz vil un̄ alz lange untz daz im sin schade un̄ koste von dˀ vorgeschribenen guͤtˀ wegen
abegeleit wurt ✳ un̄ im in dˀ vorgeschribenen sache volleton wirt ✳ alz im dˀ egenāt Hēman Ernewin gelobet un̄ vˀheissen hat ane gevˀde har ùbˀ umb ein
offens urkùnde un̄ stetˀ sicherheit dirre vorgeschribenen dinge so hant wir dˀ schulth̄ un̄ dˀ rat zuͦ Sultz vorgenāt unsˀre stette zuͦ Sultz eigin ingesigel gehenket an disen brief ✳ der gebn̄ wart zuͣ Sultz in dem jor do man zalte von gotz gebùrte drùtzehen hundtˀ sibenzig un̄ achte jor
an dem nehsten donrstage vor mittem meigen. ✳